Nos, officialis curie Bisuntine, notum facimus... quod... nobilis domicella Guyeta, quondam filia Hugonis de Pontraville, non vi, non dolo, etc., et ex certa sciencia, utilitate sua evidenti diligenter inspecta, de auctoritate, consensu et voluntate ac mandato expressis Johannis, domini de Mernay castro, domicelli, mariti sui, eidem prestitis coram nobis, vendit im perpetuum, tradit vel quasi, concedit et deliberat, et confessa est et publice recognovit in jure et judicio coram nobis, pro se et suis heredibus im perpetuum, vendidisse, tradidisse et concessisse, titulo et nomine pure et perfecte vendicionis, nobili viro domino Johanni de Cabilone, domino de Allato, militi, pro se et suis heredibus, ementi et recipienti, fortalicium ipsius Guyete de Vareynes, situm in dyocesi Lugdunensi; item, quamdam vineam, dictam clausum de Cusello, cum fundo, plateis, clausuris, appendiciisque et pertinenciis universis dicti fortalicii et vinee, prout circacumque ex longitudine et latitudine se extendunt; item, et quicquid eadem Guyeta habet, habere potest et debet, quocumque jure, racione sive causa, in finagio et territorio de Vareynes et de Cusello, videlicet in hominibus, mansis, terris, pratis, casalibus, ortis, vineis, aquis, aquarum decursibus, stannis, furnis, molendinis, nemoribus, censibus, tailliis, decimis grossis et minutis, usagiis, costumis, bannis, justicia ac rebus et juribus quibuscumque et quocumque modo seu nomine censeantur. Que quidem predicta vendita dicta Guyeta vendidit dicto domino Johanni, ut dictum est, pro duobus millibus sepcies et sexaginta libris monete usualis et cursibilis in civitate et dyocesi Bisuntina, quas ab eodem domino Johanne habuit et recepit plenarie et integre in bona pecunia... In quorum omnium testimonium, nos, officialis Bisuntinus, ad requisitionem eorundem Guyete et Johannis, sigillum curie Bisuntine presentibus litteris duximus apponendum. Datum mense januario, anno Domini Mº trecentesimo secundo.